इससे सरकार को 2867 करोड़ रुपए मिलेंगे, रिटेल निवेशकों के लिए ऑफर 24 मार्च को खुलेगा
Indian government to sell up to 3.5 percent stake in HAL, भारत सरकार एयरोस्पेस और डिफेंस कंपनी हिंदुस्तान एयरोनॉटिक्स लिमिटेड में 3.5% (11,703,563 शेयर) तक हिस्सेदारी बेचने जा रही है।
भारत सरकार एयरोस्पेस और डिफेंस कंपनी हिंदुस्तान एयरोनॉटिक्स लिमिटेड में ऑफर फॉर सेल यानी OFS के जरिए 3.5% (11,703,563 शेयर) तक हिस्सेदारी बेचने जा रही है। इसके लिए फ्लोर प्राइस 2,450 रुपए तय किया गया है। यह कीमत मौजूदा बाजार कीमत से 6.6% कम है। HAL के शेयर बुधवार को 30.55 रुपए गिरकर 2,625 रुपए पर बंद हुए।
इस आधार पर हिस्सेदारी की बिक्री से सरकार को 2867 करोड़ रुपए मिलेंगे। रेगुलेटरी फाइलिंग के अनुसार ऑफर फॉर सेल नॉन-रिटेल निवेशकों के लिए 23 मार्च और रिटेल के लिए 24 मार्च को खुलेगा। मार्च 2018 में लिस्टेड कंपनी में वर्तमान में सरकार की 75.15% हिस्सेदारी है।
2018 में हुई थी HAL में विनिवेश की शुरुआत
हिंदुस्तान एयरोनॉटिक्स लिमिटेड के विनिवेश की शुरुआत साल 2018 में हुई थी। इस साल HAL ने अपना IPO जारी किया था। इसके बाद HAL में भारत सरकार की हिस्सेदारी 100% से घटकर 89.97% रह गई थी। इससे सरकार को करीब 4,229 करोड़ रुपए मिले थे।
पुराने डिफेंस मैन्युफैक्चर्स में से एक है HAL
हिंदुस्तान एयरोनॉटिक्स लिमिटेड (HAL) एक एयरोस्पेस और रक्षा कंपनी है। इसका हेडक्वार्टर बैंगलोर में है। ये कंपनी दुनिया के सबसे पुराने और सबसे बड़े एयरोस्पेस और डिफेंस मैन्युफैक्चर्स में से एक है। इंडियन एयरफोर्स के दो-तिहाई वर्कहॉर्स विमान HAL के हैं। हल्के लड़ाकू विमान (LCA) तेजस की मैन्युफैक्चरिंग भी इसी कंपनी ने की है।
1940 में हुई थी कंपनी की शुरुआत
23 दिसंबर 1940 को सेठ वालचंद हीराचंद ने एक अमेरिकी विमानन विशेषज्ञ विलियम डगलस पावले की मदद से हिंदुस्तान एयरक्राफ्ट लिमिटेड नाम की एक कंपनी शुरू की थी। सेकेंड वर्ल्ड वॉर के दौरान मार्च 1941 में सरकार ने कंपनी की एक-तिहाई हिस्सेदारी खरीद ली थी और स्वतंत्रता के बाद जनवरी 1951 में हिंदुस्तान एयरक्राफ्ट लिमिटेड को रक्षा मंत्रालय के प्रशासनिक नियंत्रण में ले लिया गया।
अक्टूबर 1964 में हिंदुस्तान एयरक्राफ्ट लिमिटेड का एयरोनॉटिक्स इंडिया लिमिटेड के साथ विलय कर दिया गया और इस तरह हिंदुस्तान एयरोनॉटिक्स लिमिटेड (HAL) अस्तित्त्व में आया। HAL भारत के अलावा 23 देशों को भी अपनी सर्विसेज देता है। इसमें एयरबस और बोइंग जैसी कंपनियों के नाम भी शामिल हैं। 50 से ज्यादा सालों के अनुभव के साथ वर्तमान में HAL सैन्य हेलीकाप्टरों और विमानों का निर्माण कर रहा है।